Au nom de Nostre Seigneur, Amen. En l’an de l’incarnation d’yceluy courant mil trois cent et trente, au mois de joing, nous, Guillaume de Vianne, chevalier, seigneur de Saint George, façons savoir à tous cels qui verront et oront ces présentes lectres et affermons que li commune de nostre ville de Sehurre, de pure grâce et de la libéralité, nos done trois cenz livres de la monoie courant pour les termes ci dessouz nommez, des quellez trois cens livres, li communaulx de la dicte ville entrera et se metra pour nous en la main des lombarz de Sehurre et seront appaier par ces termes, c’est assavoir, la moytié à la feste de Touz Sains pruchain venant et li autre moytié à la feste de Touz Sains pruchain ensigant. Et volons et outroyons et ensint le consentons que par ceste chose ensinc facent, préjudices ne soit fait es franchises, es libertez et es privileges ou es habitans de la dite ville, ne qu’il en soient en aucune chose corrompuz et empiriez. Et se ensinc estoit, que nos hehussions aucuns droit contre la ditte ville et les habitans pour cause de nostre novale chevalerie, de quoi nos les porsigviens, nos le lour quittons de grâce, quant à ceste foiz, de la chevalerie de nostre corps. Totes voies, nos retenons à nous et es nostres que par ces choses facent préjudice auxi ne nos soit faiz ne es notres, se ensinc est que nos hoirs en temps avenir haront ou doigent havoir contre les diz habitans aucun droit soit pour cause de novale chevalerie ou pour autre raison. Et nous, Perrenins de Montaigney, Guiot Li Vitons, Guiot Li Cherretons, Guillemos de Chamblans et Perreaulx de Chivres, escheviz à ce temps de la ditte ville de Sehurre, es choses dessus dictes, ensinc comme elles sunt escriptes et divisées, nous consentons de tout en tout. Promettons, nos, Guillaume de Vienne dessus diz, pour noz et pour nos hoirs, et nos, maires et escheviz, dessus nommez, en non de nous et de la dicte ville pour nous et pour nos successours, par nos seremenz donez sur saint Evvangiles de Deu corporelment, et sur l’obligation de touz nos biens de nos hoirs et de nos successeurs et de la dicte ville, présenz et avenir, totes les choses dessus dites, li une des parties de nous à l’autre, attendre, tenir, accomplir et garder senz corrompre à touz jours mais, et non faire ni venir en contre, ne consentir à faire, ne venir en contre, de quelque menière que ce soit. En tesmoing de ce, nous avons requis et obtenu le seaul de la court Monseigneur le duc de Bourgogne, pour la quelle nous, Guillame de Vienne, volons nos et nos hoirs, et nos maires et escheviz, nos et nos successours, estre controint, ainsi comme de chose adjugié, à tenir et garder totes les choses dessus dites, estre mis en ces présentes lectres et es semblables, doublées dou consentement de nos parties dessous dites. Ce fut fait et ouctroyé en la présence de Perrot de Demigney, clerc coadjutour, de Estienne Le Verrier de Beaune, clerc gouvernent le tabellione de Beaune pour Monseigneur le duc, de maistre Eude, Le Changeour de Beaune, de maistre Jehau de Laz, saiges en droit, maistre Estienne de Clarevaux, clerc, monseigneur le bailli de Dygenois, de Vincent Cuen de Bar et de Guillemin de Branges, bourgois de Sehurre, tesmoinz à ces choses appallez, l’an et le mois dessus diz.